**БАТЛАВ.**

**ХУУЛЬ ЗҮЙ, ДОТООД ХЭРГИЙН**

**САЙД Х.НЯМБААТАР**

**МОНГОЛ УЛСЫН ШҮҮХИЙН ТУХАЙ ХУУЛЬ /ШИНЭЧИЛСЭН НАЙРУУЛГА/-ИЙГ**

**ДАГАЖ МӨРДӨХ ЖУРМЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах болсон үндэслэл, шаардлага**

Монгол Улсын Их Хурлаас 2021 оны 01 дүгээр сарын 15-ны өдөр баталсан Монгол Улсын шүүхийн тухай хууль /Шинэчилсэн найруулга/, Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийг 2021 оны 03 дугаар сарын 01-ний өдрөөс дагаж мөрдөж байгаа билээ.

Монгол Улсын шүүхийн тухай хуулийн 89 дүгээр зүйлийн 89.1 дэх хэсэгт “Шүүгч туслахтай байх бөгөөд шүүгчийн туслах эрх зүйч мэргэжилтэй, хуульчийн мэргэжлийн үйл ажиллагаа эрхлэх зөвшөөрөл авсан байна.” гэж, Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийн 9 дүгээр зүйлд **“**Монгол Улсын шүүхийн тухай хууль /Шинэчилсэн найруулга/ хүчин төгөлдөр болохоос өмнө шүүхэд ажиллаж байгаа хуульчийн мэргэжлийн үйл ажиллагаа эрхлэх зөвшөөрөл аваагүй шүүгчийн туслах Монгол Улсын шүүхийн тухай хууль /Шинэчилсэн найруулга/-ийн 89.1-д заасан шаардлагыг уг хуулийг дагаж мөрдсөнөөс хойш хоёр жилийн хугацаанд хангана.” гэж тус тус заасан.

Гэтэл Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийн 9 дүгээр зүйлийг хэрэгжүүлэхэд дараах хүндрэл бэрхшээл үүсээд байна.

Монгол Улсын хэмжээнд 2022 оны 12 дугаар сарын 28-ны өдрийн байдлаар анхан болон давж заалдах шатны 116 шүүхийн 41 Тамгын газарт нийт 454 шүүгчийн туслах ажиллаж байгаагийн хуульчийн мэргэжлийн үйл ажиллагаа эрхлэх тусгай зөвшөөрөлтэй 224, харин хуульчийн мэргэжлийн үйл ажиллагаа эрхлэх тусгай зөвшөөрөл аваагүй 230 хүн ажиллаж байна.

Түүнчлэн хуульчийн мэргэжлийн үйл ажиллагаа эрхлэх тусгай зөвшөөрөлтэй шүүгчийн туслахуудаас шүүгчийн туслахын албан үүргийг түр орлон гүйцэтгэгч 1, жирэмсний болон амаржсаны амралт, хүүхэд асрах чөлөөтэй 14, одоо ажиллаж байгаа 206 хүн; хуульчийн мэргэжлийн үйл ажиллагаа эрхлэх тусгай зөвшөөрөлгүй шүүгчийн туслахуудаас шүүгчийн туслахын албан үүргийг түр орлон гүйцэтгэгч 15, жирэмсний болон амаржсаны амралт, хүүхэд асрах чөлөөтэй 9, одоо ажиллаж байгаа 206 хүн тус тус байна.

Шүүхийн ерөнхий зөвлөлийн дэргэдэх төрийн албаны салбар зөвлөлөөс 2022 онд 7 удаа төрийн албаны тусгай шалгалтыг зохион байгуулсан бөгөөд шүүгчийн туслахын сул орон тооны сонгон шалгаруулалтад шаардлага хангасан 65 иргэн хамрагдан тэнцэж, шүүгчийн туслахын албан тушаалд томилогдсон.

Шүүгчийн туслахын сул орон тоог нөхөх сонгон шалгаруулалтын зарыг олон нийтэд нээлттэй зарлаж, зохион байгуулж байгаа боловч цөөн тооны нэр дэвшигч хамрагдаж байгаа нь хуульчийн мэргэжлийн үйл ажиллагаа эрхлэх зөвшөөрөлтэй хуульчид уг шалгалтад бүртгүүлэхгүй байгаатай холбоотой байна.

Монгол Улсын шүүхийн тухай хууль хүчин төгөлдөр болсноос хойшхи 2 жилийн хугацаанд Монголын хуульчдын холбооноос хуульчийн мэргэжлийн үйл ажиллагаа эрхлэх зөвшөөрөл олгох шалгалтыг 2 удаа зохион байгуулсан.

Түүнчлэн 2022 онд Шүүхийн ерөнхий зөвлөлөөс шүүгчийн туслахын сул орон тоог хуульд заасан шаардлага хангасан иргэнээр бүрдүүлэхээр хуульчийн мэргэжлийн шалгалтад хамрагдах болзол хангасан 277 шүүхийн захиргааны ажилтныг Ханнс-Зайдел сангийн Монгол дахь төлөөлөгчийн газартай хамтран “Хууль тайлбарлах, хэрэглэх, шүүхийн процесс ба шийдвэрийн төсөл боловсруулах арга зүйд суралцах” сургалтад хамруулсан байх бөгөөд үүний үр дүнд 2022 онд зарлагдсан хуульчийн мэргэжлийн шалгалтад шүүхийн захиргааны 271 ажилтан хамрагдсанаас 101 буюу 37.2% нь тэнцсэн байна.

Одоо ажиллаж байгаа хуульчийн мэргэжлийн үйл ажиллагаа эрхлэх зөвшөөрөлгүй 230 шүүгчийн туслахаас 89 буюу 39% нь 1-2 удаа, 38 буюу 7% нь 3-4 удаа, 6 буюу 3% нь 5-7 удаа тус тус шалгалтад хамрагдаж байсан бол 94 буюу 41% нь шалгалт өгөөгүй эрх зүйчид байна.

Дээрх нөхцөл байдлаас үзэхэд цаг хугацааны хувьд хуульчийн мэргэжлийн үйл ажиллагаа эрхлэх зөвшөөрөлгүй шүүгчийн туслахууд Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийн 9 дүгээр зүйлд заасан хугацаа буюу 2023 оны 03 дугаар сарын 01-ний өдрөөс өмнө Монгол Улсын шүүхийн тухай хуулийн 89 дүгээр зүйлийн 89.1 дэх хэсэгт заасан шаардлага хангах боломжгүй болоод байна.

Нөгөөтэйгүүр хуульчийн мэргэжлийн үйл ажиллагаа эрхлэх зөвшөөрөлгүй шүүгчийн туслахуудыг ажлаас чөлөөлсөн тохиолдолд шүүхэд шүүгчийн туслахын хүний нөөцийн хомсдол үүсэж, улмаар шүүн таслах ажиллагааны хэвийн нөхцөл алдагдахад хүрээд байна.

Иймд дээр дурдсан хэрэгцээ, шаардлагыг үндэслэн Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төслийг боловсруулна.

**Хоёр.Хуулийн төслийн бүтэц, зохицуулах харилцаа, хамрах хүрээ**

Хуулийн төслийг Хууль тогтоомжийн тухай хуулийн 24 дүгээр зүйлийн 24.5.3 дахь заалтад заасан Хуульд өөрчлөлт оруулах тухай хуулийн төслийн төрөл хэлбэрээр боловсруулна.

Хуулийн төслөөр Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийн 9 дүгээр зүйлд заасан хугацаанд өөрчлөлт оруулна.

**Гурав.Хуулийн төсөл батлагдсаны дараа үүсч болох эдийн засаг, нийгэм, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

Хуулийн төсөл батлагдсанаар Монгол Улсын шүүхийн тухай хуульд зааснаар шүүгч туслахтай байх, шүүхийн шүүн таслах ажиллагааг тасралтгүй, хэвийн явуулах, улмаар иргэдийн шүүхээр үйлчлүүлэх эрх зөрчигдөхөөс сэргийлэх, хэрэг хянан шийдвэрлэх ажиллагаанд оролцож буй хэргийн оролцогчдын эрхийг хангаж, шүүн таслах ажиллагааны чанарт эерэг нөлөө үзүүлнэ.

**Дөрөв.Хуулийн төсөл нь Монгол Улсын Үндсэн хууль, Монгол Улсын олон улсын гэрээ болон бусад хуультай хэрхэн уялдах, хуулийг хэрэгжүүлэхэд шинээр боловсруулах, хуульд нэмэлт, өөрчлөлт оруулах, хүчингүй болсонд тооцох тухай хууль тогтоомжийн талаарх санал**

Хуулийн төслийг Монгол Улсын Үндсэн хууль, бусад хуульд нийцүүлэн боловсруулна.

---оОо---

*Төсөл*

**МОНГОЛ УЛСЫН ХУУЛЬ**

2023 оны ... дүгээр Улаанбаатар

сарын ... -ны өдөр хот

**МОНГОЛ УЛСЫН ШҮҮХИЙН ТУХАЙ ХУУЛЬ /ШИНЭЧИЛСЭН НАЙРУУЛГА/-ИЙГ**

**ДАГАЖ МӨРДӨХ ЖУРМЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай 9 дүгээр зүйлийн “хоёр” гэснийг “гурван” гэж өөрчилсүгэй.

Гарын үсэг

**ТАНИЛЦУУЛГА**

Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төслийн талаар

Монгол Улсын Их Хурлаас 2021 оны 01 дүгээр сарын 15-ны өдөр баталсан Монгол Улсын шүүхийн тухай хууль /Шинэчилсэн найруулга/, Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийг 2021 оны 03 дугаар сарын 01-ний өдрөөс дагаж мөрдөж байгаа билээ.

Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийн 9 дүгээр зүйлийг хэрэгжүүлэхэд хуулийн төслийн үзэл баримтлалд тусгасан хүндрэл бэрхшээл үүсээд байгаа хэрэгцээ, шаардлагад үндэслэн шүүн таслах ажиллагааг тасралтгүй, хэвийн явуулах, иргэдийн шүүхээр үйлчлүүлэх эрх зөрчигдөхөөс сэргийлэх, хэрэг хянан шийдвэрлэх ажиллагаанд оролцож буй хэргийн оролцогчдын эрхийг хангах зорилгоор Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төслийг боловсрууллаа.

Хуулийн төслийн үзэл баримтлалд тусгасан нөхцөл байдлаас үзэхэд цаг хугацааны хувьд хуульчийн мэргэжлийн үйл ажиллагаа эрхлэх зөвшөөрөлгүй шүүгчийн туслахууд Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийн 9 дүгээр зүйлд заасан хугацаа буюу 2023 оны 03 дугаар сарын 01-ний өдрөөс өмнө Монгол Улсын шүүхийн тухай хуулийн 89 дүгээр зүйлийн 89.1 дэх хэсэгт заасан шаардлага хангах боломжгүй болоод байгаа асуудал практикт үүсээд байна. Нөгөөтэйгүүр хуульчийн мэргэжлийн үйл ажиллагаа эрхлэх зөвшөөрөлгүй шүүгчийн туслахуудыг ажлаас чөлөөлсөн тохиолдолд шүүхэд шүүгчийн туслахын хүний нөөцийн хомсдол үүсэж, улмаар шүүн таслах ажиллагааны хэвийн нөхцөл алдагдахад хүрээд байна.

Иймд Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуулийн 9 дүгээр зүйлд “Монгол Улсын шүүхийн тухай хууль /Шинэчилсэн найруулга/ хүчин төгөлдөр болохоос өмнө шүүхэд ажиллаж байгаа хуульчийн мэргэжлийн үйл ажиллагаа эрхлэх зөвшөөрөл аваагүй шүүгчийн туслах Монгол Улсын шүүхийн тухай хууль /Шинэчилсэн найруулга/-ийн 89.1-д заасан шаардлагыг уг хуулийг дагаж мөрдсөнөөс хойш **хоёр жилийн хугацаанд** хангана.” гэж заасан хугацааг **“гурван жил”** болгох өөрчлөлт оруулахаар хуулийн төслийг боловсрууллаа.

Хуулийн төсөл нь үүссэн нөхцөл байдлыг хууль хэрэгжихээс өмнө нэн яаралтай шийдвэрлэхэд чиглэсэн, түүнчлэн Хууль тогтоомжийн тухай хуулийн 12 дугаар зүйлийн 12.2.18-д заасан иргэдийн эрх, эрх чөлөөг хангах чиглэлээр боловсруулж байгаа хуулийн төсөл тул хуульд заасан судалгаа, үнэлгээ хийх шаардлагагүй, мөн хуулийн 38 дугаар зүйлийн 38.8 дахь хэсэгт заасны дагуу олон нийтийн хэлэлцүүлэг зохион байгуулах шаардлагагүй гэж үзсэн болно.

ХУУЛЬ ЗҮЙ, ДОТООД ХЭРГИЙН ЯАМ

Төсөл

**МОНГОЛ УЛСЫН ЗАСГИЙН ГАЗРЫН**

**ХУРАЛДААНЫ ТЭМДЭГЛЭЛ**

Монгол Улсын Засгийн газрын 2023 оны ... дугаар сарын ...-ны өдрийн хуралдааны тэмдэглэлд:

“ХЭЛЭЛЦСЭН НЬ: Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төсөл

ШИЙДВЭРЛЭСЭН НЬ: Монгол Улсын шүүхийн тухай хууль /Шинэчилсэн найруулга/-ийг дагаж мөрдөх журмын тухай хуульд өөрчлөлт оруулах тухай хуулийн төслийг хэлэлцээд Улсын Их Хуралд өргөн мэдүүлэхээр тогтов.” гэжээ.

ЗАСГИЙН ГАЗРЫН ХЭРЭГ ЭРХЛЭХ ГАЗАР

---о0о---